སྐུ་གསུམ་རིགས་འདུས་པདྨ་ཐོད་ཕྲེང་རྩལ། །དབྱེར་མེད་རིག་འཛིན་འཇིགས་བྲལ་ཆོས་ཀྱི་དབང་། །གསོལ་བ་འདེབས་སོ་བདག་རྒྱུད་

བྱིན་གྱིས་རློབས། །ཨེ་མ་གསོན་དང་ལྷ་གྲོགས་དམ་པ་རྣམས། །འཇིག་རྟེན་འཁོར་བའི་ལས་ལ་སྙིང་པོ་མེད། །སྙིང་པོ་ཡོད་པ་དམ་པའི་ལྷ་ཆོས་ཡིན། །ཚེ་གཅིག་སྒྲུབ་ལ་གཞོལ་ཞིག་མཆེད་གྲོགས་རྣམས། །ཨོ་རྒྱན་དངོས་སྤྲུལ་འཇིགས་བྲལ་ཆོས་ཀྱི་དབང་། །འབྲལ་མེད་ཉིན་མཚན་དུས་དྲུག་གསོལ་བ་ཐོབས། །ཡེ་ཤེས་རང་ཞལ་མཇལ་འོང་མཆེད་གྲོགས་རྣམས། །ང་དང་མི་ཐུག་བསམ་ནས་ཡིད་མ་སྐྱོ། །ང་དང་ནམ་ཡང་འབྲལ་བདག་ལ་ཡོད། །སྐྱེ་མེད་སྤྲོས་བྲལ་མ་བཅོས་ཁྱབ་བརྡལ་ཀློང་། །ཡེ་སྟོང་ཀུན་བཟང་དབང་མོ་ང་ཉིད་ནི། །བསམ་བརྗོད་བྲལ་བའི་ངང་ནས་རང་ཞལ་མཇལ། །མ་འགགས་རང་བྱུང་ལྷུན་གྲུབ་རོལ་རྩལ་ལས། །རིག་སྟོང་བདེ་བའི་རྡོ་རྗེ་ང་ཉིད་ནི། །སྟོང་གསལ་འགགས་མེད་ཀློང་ནས་རང་ཞལ་མཇལ། །ཐུགས་རྗེའི་རྩལ་སྣང་སྒྱུར་མའི་ཆོ་འཕྲུལ་ལས། །མཐའ་བྲལ་བདེ་སྦྱོང་དབང་མོ་ང་ཉིད་ནི། །ཆོས་ཉིད་འགྱུར་བ་མེད་པའི་ངང་དུ་མཇལ། །གཞི་སྣང་ལྷུན་གྲུབ་བདེ་ཆེན་འདུས་མ་བྱས། །ལམ་སྣང་མཁའ་སྤྱོད་དབང་མོ་ང་ཉིད་དང་། །གཉིས་མེད་ཡེ་རྫོགས་ཆེན་པོའི་རང་ཞལ་མཇལ། །ནམཡང་འབྲལ་བ་མེད་དོ་མཆེད་གྲོགས་རྣམས། །ཆོས་

མེད་དགེ་མེད་བདེ་བའི་རྡོ་རྗེ་ང་། །མི་ཚེའི་ལྷག་མ་ཆོས་ལ་དྲིལ་སྙིང་འདོད། །ཚེ་དང་སྒྲུབ་པ་མཉམ་ན་ཞེ་བློ་བདེ། །ནོར་མེད་ཟས་མེད་བདེ་བའི་རྡོ་རྗེ་ང་། །བློ་ཕུག་སྤྲང་གཏད་དཀའ་སྤྱད་བྱེད་སྙིང་འདོད། །མི་ཐབས་ལྷ་ཐབས་མེད་ཀྱང་ཞེ་བློ་བདེ། །ཆ་མེད་རྒྱུས་མེད་བདེ་བའི་རྡོ་རྗེ་ང་། །ངེས་མེད་དབེན་རིར་སྒྲུབ་ཚུགས་ཟིན་ན་སྙམ། །བྱ་སྤྱོད་བློ་མང་ཟེར་ཡང་ཞེ་བློ་བདེ། །ཆ་མེད་རྒྱུས་མེད་བདེ་བའི་རྡོ་རྗེ་ང་། །ངེས་མེད་དབེན་རིར་སྒྲུབ་ཚུགས་ཟིན་ན་སྙམ། །བྱ་སྤྱོད་བློ་མང་ཟེར་ཡང་ཞེ་བློ་བདེ། །གོ་མིན་གནས་མིན་བདེ་བའི་རྡོ་རྗེ་ང་། །གཅིག་པུར་བག་ཡངས་བསམ་གཏན་བསྒོམ་སྙིང་འདོད། །གནས་ས་མ་ཆོད་ཟེར་ཡང་ཞེ་བློ་བདེ། །པདྨའི་རྒྱལ་ཚབ་ཐབས་གྲོགས་ཡིན་སྙམ་རུང་། །རང་ཉིད་བསོད་ནམས་དམན་པས་འཐབ་གྲོགས་གྱུར། །འཐབ་འཁོན་ཚེ་རོགས་ངན་པས་དགོས་པ་ཆུང་། །སྣང་ཆ་བདེ་ཆེན་དཔའ་བོ་ཡབ་དང་འགྲོགས། །གྲོགས་མེད་གཅིག་པུ་ཟེར་ཡང་ཞེ་བློ་བདེ་། །སྐྱབས་ཀྱི་ཕ་མེད་མགོན་གྱི་མ་ཡང་མེད། །མཛའ་བའི་གྲོས་མེད་བདེ་བའི་རྡོ་རྗེ་ང་། །ཡིད་ཀྱི་འཁྲི་ཤིང་དཔའ་བོ་རྒུད་དུ་བཅུག།བདེ་ཆེན་པདྨ་འོད་དུ་འགྲོ་སྙིང་འདོད། །ཕ་མིང་བཙན་པོ་མེད་ཀྱང་ཞེ་བློ་བདེ། །ཨ་ཅང་ཀུ་རེ་ཡིན་ནོ་མཆེད་གྲོགས་རྣམས། །སྐྱིད་སྐྱོད་བུ་མོ་ང་ལས་སྐྱིད་པ་མེད། །མི་ཡི་ངོ་བསྲུང་མདུན་མ་གཡོག་ལ་སོགས། །གཅིག་ཀྱང་མི་དགོས་རང་མགོ་

ཐོན་ན་ཆོག །རང་གཞན་དོན་གཉིས་གདན་ཐོག་འདི་རུ་འགྲུབ། །སྡུག་སྡུག་བུ་མོ་ང་ལས་སྡུག་པ་མེད། །ཚེ་རོགས་གྲར་ལངས་མི་འདོད་སྣ་འདྲེན་བྱེད། །སྣ་ཚོགས་ཐབས་ཀྱིས་དབང་མེད་ཡུལ་གཞན་སྤྱུགས། །བགྲོད་པའི་རྐང་མེད་ཞྭ་གྲུམ་གོམ་པར་སོང་། །དྭ་ཕྲུག་མིང་སྲིང་ཁས་ཉམ་ཆུང་བ་ཡིས། །ཕ་ཡི་ནོར་སྐལ་བཅད་ནས་བཀའ་བཀྱོན་ཆེ། །ཤ་ཚ་ཡི་མུག་སྙིང་རླུང་སྟོད་ལ་འཚུབས། །ངེད་ཅག་མ་བུའི་སྡུག་བསྔལ་སུ་ཡིས་བཟོད། །གཅེས་པའི་སྲོག་དང་མཚུངས་པའི་མིང་སྲིང་གཉིས། །ཆ་མེད་ཡུལ་དུ་རྒྱུས་མེད་ཁྱི་བཞིན་འཁྱམས། །སྙིང་མེད་ཨ་ཕ་ཤུལ་ལ་ཞེ་རེ་ཁྲེལ། །འདིར་སྣང་སྒྱུ་མ་རྨི་ལམ་ཡིན་ཡང་ཐང་། །ཕྱི་མ་ལས་འབྲས་བསླུ་མེད་འོ་རེ་བརྒྱལ། །བརྩེ་ལྡན་མཆེད་གྲོགས་རྣམས་ཀྱི་སྙན་དྲུང་དུ། །བདེ་བའི་རྡོ་རྗེས་སྐྱོ་གཏམ་ཡི་གེར་ཕུལ། །འུ་ཅག་མི་འགྱངས་དངོས་མཇལ་སྨོན་ལམ་ཞུ། ཞེས་པ་འདི་ཡང་རིག་འཛིན་ཆེན་པོ་འཇིགས་བྲལ་ཆོས་ཀྱི་བློ་གྲོས་ཀྱིས་དངོས་སློབ་དམ་པ་རྣམས་ཀྱི་ངག་གསལ་སྤྱི་བོར་སོན་ཚེ་བདེ་ཆེན་བདེ་བའི་རྡོ་རྗེས་ཡི་མུག་གང་དྲན་གླུ་རུ་དྲངས་པའོ།། དགེའོ།།